Perang Falkland

Perang Falkland (Bahasa Inggeris: Falklands War) ataupun Perang Malvinas (Bahasa Sepanyol: Guerra de las Malvinas), merupakan peperangan antara Argentina dan United Kingdom merebut Kepulauan Falkland, juga dikenali dalam bahasa Sepanyol sebagai Islas Malvinas, antara Mac dan Jun 1982. Kepulauan Falklands terdiri daripada dua pulau besar dan banyak pulau kecil di Lautan Atlantik Selatan timur Argentina, yang hak miliknya telah lama menjadi pertikaian. 

Argentina berada di tengah-tengah krisis ekonomi yang teruk dan penentangan umum terhadap junta kerajaan tentera yang menguasai Argentina pada tempoh sebelum perang. Kerajaan junta, yang diketuai oleh Presiden Jeneral Leopoldo Galtieri, kian terdesak untuk mengekalkan kuasanya. Lalu beliau memutuskan untuk memainkan sentimen kebangsaan yang lama terpendam dengan melancarkan perang terhadap tentera British di Kepulauan Falklands. Beliau menyangkakan kepulauan ini boleh ditawan dengan cepat dan mudah.

Ketegangan mengenai Kepulauan Falklands meningkat pada 19 Mac apabila 50 orang Argentina mendarat di Georgia Selatan dan mengibarkan Bendera Argentina mereka, tindakan yang dilihat sebagai serangan pertama dalam peperangan. Pada 2 April, Galtieri memerintah penjajahan Kepulauan Falkland, memulakan Peperangan Falklands.

Walaupun pada mulanya dikejutkan oleh serangan Argentina di pulau Selatan Atlantik, Britain melancarkan task force tentera laut untuk menangani tentera laut dan tentera udara Argentina, dan menghantar Royal Marines di lapangan. Selepas pertempuran sengit, pihak British akhirnya berjaya dan kepulauan itu kekal di bawah kuasa British, walaupun sehingga 2005, Argentina masih tidak melepaskan tuntutannya ke atas Kepulauan Falklands. Kesan politik peperangan tersebut amat dirasai di kededua buah negara. Kekalahan Argentina merupakan satu tamparan yang hebat kepada kerajaan tentera di Argentina, yang mengakibatkan kejatuhannya. Sementara gelombang perasaan patriotik melanda United Kingdom, memperkukuhkan kerajaan British Perdana Menteri Margaret Thatcher. Peperangan itu juga merupakan tema utama dalam kebudayaan kededua buah negara, dan telah menjadi tajuk beberapa buku, wayang dan lagu, walaupun akibat jumlah mangsa yang rendah, ingatan peperangan tersebut mulai pudar dari ingatan kedua-dua buah negara.

 Lihat juga 


Kategori:1982
Kategori:Perang melibatkan Argentina
Kategori:Perang melibatkan United Kingdom
Kategori:Peperangan